ไฟเขียวลีสซิงไทยสยายปีก
ธปท.อนุมัติซีไอซีบีซีไทยขยายลงทุนเปิดสาขาประเทศเพื่อนบ้านรับเออีซี
15 เม.ย. 2556

ธปท.อนุมัติซีไอซีบีซีไทยขยายลงทุนเปิดสาขาประเทศเพื่อนบ้านรับเออีซี
ลีสซิ่งไอซีบีซี โกอินเตอร์ ธปท.ไฟเขียวขยายงานไปประเทศเพื่อนบ้านรับเออีซี
นายองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า ขณะนี้บริษัทได้รับอนุมัติเบื้องต้นจากธนาคารแห่งประเทศไทย (ธปท.) ให้สามารถขยายงานหรือไปลงทุนยังประเทศเพื่อนบ้านได้ เพื่อรองรับการเปิดเสรีประชาคมเศรษฐกิจอาเซียน หรือเออีซี ที่จะเกิดขึ้นในปี 2558 
หลังจากนี้บริษัทจะศึกษาและวิเคราะห์ถึงความเสี่ยงในการทำธุรกิจของแต่ละประเทศว่าลงทุนในประเทศไหนมีความเหมาะสมที่สุด และมีแผนงานอย่างไรบ้างให้ ธปท.พิจารณาอีกครั้ง ซึ่ง ธปท.เองก็แจ้งว่าพร้อมให้การสนับสนุนอย่างเต็มที่ โดยปัจจุบันบริษัทแม่ธนาคารไอซีบีซีก็มีธุรกิจอยู่ในลาวและเมียนมาร์อยู่แล้ว
สำหรับในปีนี้บริษัทตั้งเป้าปล่อยสินเชื่อใหม่ให้ได้ 25,250 ล้านบาท แบ่งเป็นสินเชื่อรถเก่า 11,450 ล้านบาท หรือ 45% สินเชื่อรถป้ายแดง 8,300 ล้านบาท หรือ 33% และสินเชื่ออุปกรณ์เครื่องจักร 5,500 ล้านบาท หรือ 22% โดยมีสินเชื่อคงค้างอยู่ที่ 55,200 ล้านบาท เติบโต 24% มีรายได้ 4,100 ล้านบาท เติบโต 31% และมีกำไร 363 ล้านบาท เติบโต 32% มีหนี้ที่ไม่ก่อให้เกิดรายได้ หรือเอ็นพีแอล 1.33%
“เรายังให้ความสำคัญมากกับรถมือสอง เพราะสร้างรายได้มากกว่ารถป้ายแดงถึง 4% ซึ่งในช่วงไตรมาสแรกที่ผ่านมาสามารถปล่อยสินเชื่อรวมได้แล้ว 7,800 ล้านบาท ขณะเป้าตั้งไว้ที่ 6,070 ล้านบาท และหนี้เสียเราก็ไม่ได้กังวลมากนัก โดยมีสัดส่วนลูกค้าในต่างจังหวัด 55% และในกรุงเทพฯ 45%” นายองอาจ กล่าว
อย่างไรก็ตาม กลยุทธ์ในปีนี้ยังคงตั้งเป้าการเติบโตแบบอนุรักษ์นิยม เพราะยังไม่แน่ใจกับยอดขายรถป้ายแดงว่าจะได้รับผลกระทบจากโครงการรถคันแรกมากน้อยแค่ไหน จึงเพิ่มความสำคัญกับสินเชื่ออุปกรณ์เครื่องจักรมากขึ้นด้วย ซึ่งก็ให้ผลตอบแทนดีเช่นกัน โดยมีอัตราดอกเบี้ยเริ่มต้นที่ 4% กำหนดเงินดาวน์ไว้ที่ 15% และให้ผ่อนค่างวดได้ 36 60 เดือน
สำหรับดอกเบี้ยรถป้ายแดงอยู่ที่ 2.552.65% และมีกำไรน้อยมาก จึงเน้นรถยี่ห้อตลาด อย่างโตโยต้า และอีซูซุเป็นหลัก กำหนดเงินดาวน์ขั้นต่ำ 1520% ให้ผ่อนสูงสุด 60 เดือน ส่วนอัตราดอกเบี้ยรถมือสองเริ่มต้นที่ 3.75% รับรถอายุไม่เกิน 10 ปี ให้วงเงิน 80% ของราคาประเมิน กำหนดเงินดาวน์ขั้นต่ำ 20% ให้ผ่อนสูงสุด 60 เดือน เน้นทำตลาดผ่านเต้นท์ขายรถมือสองเป็นหลัก 
นายองอาจ กล่าวว่า ในปีนี้การแข่งขันของธุรกิจเช่าซื้อคงไม่ได้เป็นเรื่องของดอกเบี้ย เพราะปัจจุบันก็มีกำไรน้อยอยู่แล้ว แต่คงแข่งขันเรื่องเงินดาวน์มากกว่า อย่างเช่นของบริษัทเริ่มต้นดาวน์ที่ 15-20% 
ทั้งนี้ ในปี 2555 บริษัทมีสินเชื่อคงค้างอยู่ที่ 44,335 ล้านบาท เติบโต 40% มีรายได้ 3,132 ล้านบาท เติบโต 41% และมีกำไร 273 ล้านบาท เติบโต 82% มีเอ็นพีแอลอยู่ที่ 1.33% โดยปล่อยสินเชื่อใหม่ 24,904 ล้านบาท แบ่งเป็นสินเชื่อรถมือสองมากที่สุด 12,169 ล้านบาท สินเชื่อรถป้ายแดง 9,091 ล้านบาท และสินเชื่ออุปกรณ์เครื่องจักร 3,644 ล้านบาท มีสัดส่วน 15%